钦定古今图书集成/历象汇编/庶征典/第182卷 > 《答朱采捕蝗诗》宋·欧阳修
## 钦定古今图书集成/历象汇编/庶征典/第182卷 > 《答朱采捕蝗诗》宋·欧阳修

“捕蝗之术世所非，欲究此语兴于谁。或云丰凶岁有
数，天孽未可人力支。或言蝗多不易捕，驱民入野践
其畦。因之奸吏恣贪扰，户到头敛无一遗。蝗菑食苗
人自苦，吏虐民苗皆被之。”吾嗟此语祇知一，不究其
本，论及皮。驱虽不尽胜养患，昔人固巳决不疑。秉蟊
投火况旧法，古之去恶犹如斯。既多而捕诚未易，其
“失安在常由迟。诜诜最说子孙众，为腹所孕多蜫蚳。
始生朝亩暮已顷，化一为百无根涯。口含锋刃疾风
雨，毒肠不满疑常饥。高原下隰不知数，进退整若随
金鼙。嗟兹羽孽物共恶，不知造化其谁尸。大凡万事
悉如此，祸当早绝防其微。蝇头出土不急捕，羽翼已
就功难施。只惊群飞自天下，不究生子由山陂。官书
立法空太峻，吏愚畏法反自欺。盖藏十不敢申一，上
心虽恻何由知。不如宽法择良吏，告蝗不隐捕以时。
今苗因捕虽践死，明岁犹免为蝝菑。吾尝捕蝗见其
事，较以利害曾深思。官钱二十买一斗，示以明信民
争驰。敛微成众在人力，顷刻露积如京坻。乃知孽虫
虽甚众，嫉恶苟锐无”难为。往时姚崇用此议，诚哉贤
相得所宜。因吟赠君广其说，为我持之告采诗。